РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/365-15

20. септембар 2015. године

Б е о г р а д

 З А П И С Н И К

 30. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 18. СЕПТЕМБРА 2015. ГОДИНЕ

Седница је почела у 14,30 часова.

 Одбор је, у складу са чланом 42. став 4. Пословника Народне скупштине, одржао седницу ван седишта Народне скупштине, у Општини Бачка Топола. Финансијску помоћ за одржавање 30. седнице Одбора ван седишта је пружио Програм Уједињених нација за развој (УНДП) кроз пројекат „Јачање надзорне функције и јавности рада Народне скупштине Републике Србије“.

Седници је председавао Маријан Ристичевић, председник Одбора.

Седници су присуствовали чланови Одбора: Зоран Антић, Милан Ковачевић, Миодраг Николић, Жарко Богатиновић, Милија Милетић, Марјана Мараш, Јован Марковић, Велимир Станојевић, Арпад Фремонд и Сабина Даздаревић као и Владан Милошевић и Дејан Нектаријевић, заменици чланова Одбора.

Седници нису присуствовали чланови Одбора: Јасмина Обрадовић, Верољуб Матић, Ђорђе Стојшић, Горан Ћирић, Милан Кораћ и Душан Петровић.

Поред чланова Одбора седници су присуствовали: представници Министарства пољопривреде и заштите животне средине: Атила Јухас и Зоран Рајић, државни секретари, Младен Младеновић, в.д. помоћник министра, Сектор за правне и нормативне послове, Габор Кишлиндер, председник Општине Бачка Топола, Јанош Жембери и Јожеф Силађи, чланови градског већа Општине Бачка Топола, Миладин Нешић, омбудсман Општине Бачка Топола, Ненад Будимовић, секретар Удружења за пољопривреду, прехрамбену индустрију, шумарство и водопривреду Привредне коморе Србије, представници локалне самоуправе и локалних удружења и асоцијација земљорадника као и представници средстава јавног информисања.

Већином гласова усвојен је следећи

 Д н е в н и р е д

1. Разматрање Информације о раду Министарства пољопривреде и заштите животне средине за период јул-септембар 2014. године (број 02-1862/15 од 20.јула 2015. године);
2. Разматрање информације о Нацрту правилника о малим произвођачима као субјектима у пословању храном животињског и биљног порекла;
3. Проблеми пољопривредних произвођача у вези са плаћањем доприноса за пензијско и инвалидско осигурање;
4. Р а з н о.

 Пре преласка на прву тачку дневног реда, Маријан Ристичевић је дао реч Габору Кишлиндеру, председнику Општине Бачка Топола, који је поздравио све присутне и захвалио се Одбору за пољопривреду, шумарство и водопривреду због одржавања седнице у њиховом месту.

 Прва тачка дневног реда- **Разматрање Информације о раду Министарства пољопривреде и заштите животне средине за период јул-септембар 2014. године (број 02-1862/15 од 20.јула 2015. године)**

 У уводним напоменама, Информацију о раду министарства представио је државни секретар Зоран Рајић указавши на законодавну активност у трећем кварталу прошле године и том приликом информисао је чланове Одбора о расподели више од 15 милиона долара помоћи пољопривредним произвођачима, која ће бити повећана ове године, захваљујући FAO - Организацији за храну и пољопривреду УН-а. Он се осврнуо и на активност појединих управа у извештајном периоду, посебно Управа за воде, Управе за аграрна плаћања и на рад инспекцијских служби. Августа 2014. године је усвојена и Стратегија пољопривреде и руралног развоја Републике Србије (2014-2024 година). Такође, у датом периоду се радило на Закону о изменама и допунама закона о подстицајима у пољопривреди и руралном развоју, Закону о финансирању и обезбеђењу финансирања пољопривредне производње и Закону о јаким алкохолним пићима.

 Председник Одбора Маријан Ристичевић је изнео примедбе на рад Управе за заштиту биља, односно непостојање контроле на ГМО у производњи семена, као и на рад Управе за земљиште када је у питању злоупотреба државног пољопривредног земљишта. Председника Одбора је занимало који сектори у министарству воде рачуна о јавним складиштима и колико је подигнуто робних записа. По његовим речима, извештај министарства не садржи много података о раду Управе за ветерину, а такође у истом нема плана за аграрну политику.

 Одбор је на основу члана 229. став 4. Пословника Народне скупштине закључио да поднесе Народној скупштини следећи

ИЗВЕШТАЈ

 Сагласно члану 229. Пословника Народне скупштине, Одбор је размотрио Информацију о раду Министарства пољопривреде и заштите животне средине за период јул-септембар 2014. године и одлучио да га прихвати.

 У дискусији су учествовали народни посланици: Маријан Ристичевић, Владан Милошевић, Миодраг Николић, Милија Милетић и Јован Марковић.

 Друга тачка дневног реда- **Разматрање информације о Нацрту правилника о малим произвођачима као субјектима у пословању храном животињског и биљног порекла**

 Информацију о Нацрту правилника представио је заменик председника Одбора Арпад Фремонд. Он је истакао да је затражио да се на седници расправља о овој теми, јер се ради о доношењу стратешког документа који ће решити проблеме малих произвођача који газдују на површинама мањим од пет хектара. Он је подсетио на праксу у земљама ЕУ које на посебан начин третирају ову врсту произвођача. Циљ доношења правилника треба да буде давање дозволе за производњу у одређеном региону, производњу за сопствене потребе, право на продају, услове које је потребно испунити и слично. По његовим речима, Општина Бачка Топола има укупно 4352 регистрована пољопривредна газдинства, од чега 2873 газдују на површинама мањим од 5 хектара.

 Атила Јухас, државни секретар истакао је да ће правилник дефинисати могућности да газдинства постану субјекти у пословању храном и да ће им омогући производњу, прераду и пласман добара у складу са одредбама Закона о безбедности хране. Нацрт правилника је завршен, а у наредном периоду уследиће широка расправа са пољопривредницима са читаве територије Србије, док се доношење очекује након усвајања измена и допуна Закона о безбедности хране.

 Секретар Удружења за пољопривреду ПКС Ненад Будимовић је представио Уредбу за уређење пословања малих произвођача прехрамбених производа и пласман њихових производа. Ова Уредба је проистекла из заједничког рада Министарства пољопривреде и заштите животне средине и Министарства рада, запошљавања и социјалне политике.

У дискусији су учествовали народни посланици: Маријан Ристичевић, Владан Милошевић и Арпад Фремонд.

 Седница је прекинута у 16,55 часова.

**\***

**\* \***

Седница је настављена 19. септембра 2015. године у 10,30 часова.

 У наставку седнице је председавао Маријан Ристичевић, председник Одбора.

 Седници су присуствовали чланови Одбора: Зоран Антић, Марјана Мараш, Велимир Станојевић, Арпад Фремонд и Сабина Даздаревић као и Владан Милошевић и Дејан Нектаријевић, заменици чланова Одбора.

 Седници нису присуствовали чланови Одбора: Јасмина Обрадовић, Верољуб Матић, Милан Ковачевић, Миодраг Николић, Жарко Богатиновић, Милија Милетић, Ђорђе Стојшић, Горан Ћирић, Јован Марковић, Милан Кораћ и Душан Петровић.

 Поред чланова Одбора седници су присуствовали: представници Министарства пољопривреде и заштите животне средине: Атила Јухас, државни секретар, Младен Младеновић, в.д. помоћник министра, Сектор за правне и нормативне послове, Габор Кишлиндер, председник Општине Бачка Топола, Јанош Жембери и Јожеф Силађи, чланови градског већа општине Бачка Топола, Миладин Нешић, омбудсман Општине Бачка Топола, представници локалне самоуправе и локалних удружења и асоцијација земљорадника као и представници средстава јавног информисања.

 Трећа тачка дневног реда - **Проблеми пољопривредних произвођача у вези са плаћањем доприноса за пензијско и инвалидско осигурање**

У уводним напоменама, заменик председника Одбора Арпад Фремонд је отварајући расправу о овој теми истакао да мали пољопривредни произвођачи имају обавезу плаћања истог износа доприноса за ПИО као и велики произвођачи, што је један од проблема. Такође, проблем представљају нагомилани дугови са великим каматама по овом основу, принудна наплата и стављање хипотека на пољопривредно земљиште.

Миладин Нешић је издвојио три врсте проблема, и то недостављање решења по којима су пољопривредници постали ПИО обвезници, стање пореског дуга и проблем везан за обавезу плаћања доприноса за ПИО сваког власника земљишта изнад 0,5 хектара.

 Маријан Ристичевић је изнео предлог да они који никада неће бити корисници пензија буду ослобођени плаћања доприноса. Такође је дата сугестија да ПИО обвезници буду регистрована пољопривредна газдинства.

У дискусији су учествовали народни посланици: Маријан Ристичевић, Арпад Фремонд и Владан Милошевић.

Четврта тачка дневног реда – **Разно**

Под тачком разно, Маријан Ристичевић је подсетио чланове Одбора на Закључке са ранијих седница, а у вези са проблемима са радом Компензационог фонда, увођењем прелевмана на сиреве и намазе, као и на интервентан откуп свиња, при чему је истакао да је Одбор благовремено упозоравао надлежне органе на поменуте проблеме.

Председник је најавио наредну седницу Одбора за 7. октобар, у Дому Народне скупштине, којој ће присуствовати министри пољопривреде Србије и Мађарске. Тема састанка би била сарадња у области пољопривреде Републике Србије и Мађарске, искуствима из предприступног периода, укључујући ИПА пројекте.

Маријан Ристичевић је такође обавестио чланове да је одржана презентација у Радарском центру у Бајши, код Бачке Тополе, а у вези студије изводљивости заједничке мађарско-српске мреже за сузбијање града, која је израђена у оквиру пројекта "Хаилнет", финансираног из ИПА фонда. Припремљен је и предат конкурсни материјал, који сад чека одобрење од Европске комисије.

На седници Одбора су своје проблеме изложили и представници Општине Бачка Топола.

Одбор је поводом разматрања ових тачака усвојио следећи:

 З А К Љ У Ч А К

Одбор препоручује Министарству пољопривреде и заштите животне средине да у сарадњи са другим министарствима што пре донесе и усвоји правилник којим се уређују мали произвођачи као субјекти у пословању храном животињског и биљног порекла. Одбор препоручује ову меру имајући у виду да је то битно и неопходно, не само због безбедности хране већ и опстанка становништва на селу, равномерног регионалног развоја, социјалне одрживости, одржавању традиција, новом запошљавању кроз производњу органске хране, кроз прераду и паковање производа, производњу старим техникама, одржавању шума и вода, заштити животне средине, развој сеоског туризма и старању о домаћим и дивљим животињама уз упражњавање добре произвођачке праксе.

Пошто других питања и предлога није било, седница је закључена у 12,35 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Вељко Рацковић Маријан Ристичевић